Skilpad bring verkeer tot stilstandDie skilpad het glo op die spoor vasgesit nadat dit van ŉ plaaslike wildsentrum ontsnap het. (Foto: Diane Akers/Twitter) ŉ Reuseskilpad het Maandag pendelaars in Engeland se daaglikse rit werk toe ontwrig toe die dier se verskyning op ŉ treinspoor bedrywighede tot ŉ stilstand gedwing het. Greater Anglia-spoormaatskappy het op sosiale media gesê dat die treine tussen Norwich en Stansted-lughawe vir langer as ŉ uur stilgestaan het weens ŉ “reuseskilpad”. Maandagmiddag het die treindiensverskaffer aangekondig dat die spoor deur ŉ dier versper word. Diane Akers, ŉ passasier wat die dag op ŉ trein na Norwich was, het haar tot sosiale media gewend om ŉ foto van die skilpad op die spoor te deel. “Dit is lewend maar beseer,” het Akers aan die maatskappy gemeld. Die skilpad se dop het skynbaar ŉ groot sny daarop gehad. “Om eerlik te wees, kon ek nie my oë glo nie,” het sy geskryf. ŉ Kliënteraadgewer by die spoorwegmaatskappy het later bekommerde passasiers gerusgestel dat die beseerde skilpad na ŉ spesialis geneem is vir behandeling. “Ons is in kennis gestel dat die skilpad ten volle sal genees.” Hi Diane. We have been informed by the specialist team that the tortoise is expected to make a full recovery???????? – Georgie — Greater Anglia (@greateranglia) August 1, 2022 Lydia Jane White, ook ŉ passasier, het op sosiale media aangevoer dat die skilpad aanvanklik te swaar was om per hand op te tel. Die skilpad het glo op die spoor vasgesit nadat dit van ŉ plaaslike wildsentrum ontsnap het. “Dit is woorde wat ek nooit gedink het ek van ŉ treindiensverskaffer sou hoor nie.” Die spoorlyn het eindelik sowat anderhalf uur later weer geopen ná talle vertragings weens die sluiting. Die eienaardige vertraging volg ná ŉ onlangse staking deur spoorwerkers wat salarisverhogings eis wat die huidige inflasiekoers weerspieël.